Gemeenskap vat herstel in eie hand - Infrastructure - Windhoek Express
Sunday, January 20th, 2019 05:15:34
19 November 2018 | Infrastructure
Die foto's van die skoonmaak aksie is op 10 November in die Volkster gepubliseer. Foto Facebook.
Yolanda Nel - Die gemeenskap van Rehoboth hou asem op vir 1 Desember wanneer hulle beoog om die Reho Spa te heropen.
Die Rehoboth dorpsraad het onlangs 'n skoonmaakveldtog van stapel gestuur om die vervalle spa na regte te herstel. 'n Vergadering wat verlede Sondag op Rehoboth gehou is, het jong vrywilligers genooi om die skoonmaakproses voort te sit.
Volgens 'n Facebook-­inskrywing, het 37 jongmense tussen 18 en 30 jaar oud, opgedaag. “Die doel was om vinnig 'n opname as bewys te kry van hoeveel jeugdiges sonder werk sit,” het die persoon geskryf en bygevoeg dat die werk geen betaling sou insluit nie.
“Die algehele doel hou verband met voorleggings aan onder andere Social Security, die Rössing Foundation, om fondse te kry om die Reho Spa volkome te herstel. Hierdie instansies beskik oor programme wat dwarsoor die land van stapel gestuur is om inwoners te help om projekte soos Reho Spa weer reg te kry,” het die inwoner geskryf.
Kommentaar uit die die gemeenskap was oorweldigend positief, met baie wat gesê het dat almal moet saam werk en 'n handjie bysit. “Dit sal weer toeriste trek en 'n inkomste bring. Bou voort op die positiewe,” het een geskryf.
Nog 'n inwoner wou weet na wie die wins sal gaan sou die spa weer in werking gestel word, terwyl ander hoopvol was die rushuise sou teen Kersfees bespreek kan word.
Diegene wat nie fisies met die skoonmaak kan help nie, word gevra om kos en water vir die werkers te skenk.
Windhoek Express het vroeër vanjaar oor die spa berig dat die kapitale uitleg vir die restourering en nuwe ontwikkelings meer as N$10 miljoen beloop. Daar is wel aangedui dat genoeg geld ontvang is, maar dat die kwessies rondom die eienaarskap van die grond die grootste struikelblok is.
Die spa se deure is sewe jaar gelede gesluit ná die ooreenkoms tussen die NWR en Reho Spa (Pty) Ltd. in duie gestort het.
Reho Spa (Pty) Ltd. het die oord sedert Julie 2008 bestuur nadat NWR openbare-private-vennootskappe sedert September 2007 vir alle praktiese doeleindes met 'n handjievol Swapo-bekendes aangegaan het vir die bestuur van sewe van sy top-oorde.